b'\n_START_ARTICLE_\nLand Rover\n_START_PARAGRAPH_\nLand Rover er et britisk bilm\xc3\xa6rke, som udelukkende producerer firehjulstr\xc3\xa6kkere. Blev oprindeligt lanceret af britiske Rover, men ejes i dag af indiske Tata Motors._NEWLINE_Den f\xc3\xb8rste Land Rover blev produceret i 1948 til jord- og skovbrug. K\xc3\xb8ret\xc3\xb8jet blev popul\xc3\xa6rt, men f\xc3\xb8rst i 1970 kom en ny model: Denne blev kaldt Range Rover. Senere kom Discovery, Freelander og Range Rover Sport, og Land Rover har i dag fem forskellige modeller._NEWLINE_Ud over de nyere SUV-modeller og den luksuri\xc3\xb8se Range Rover, produceres stadig de meget solide og terr\xc3\xa6ng\xc3\xa5ende modeller, Defender 90, 110 og 130, som i udseendet minder meget om de oprindelige 80"-modeller der kom kort efter anden verdenskrig. Dog er de med tiden blevet opdateret l\xc3\xb8bende med ny teknik, motorer og skruefjedre. (Produktionen af Defender 90, 110 og 130 stoppede januar 2016)._NEWLINE_Fra starten var Land Rover en del af Rover, men i 1970\'erne fik de en mere uafh\xc3\xa6ngig stilling, og i \xc3\xa5r 2000 solgte ejeren, BMW, Land Rover separat til Ford. M\xc3\xa6rket er i dag en del af Fords Premier Auto Group._NEWLINE_Navnet Land Rover blev frem til 1980\'erne skrevet med bindestreg._NEWLINE_Modelnavnet til Defender, fx 90, d\xc3\xa6kker over akselafstanden i tommer. 90 har alts\xc3\xa5 en akselafstand p\xc3\xa5 cirka 90 tommer._NEWLINE_De fleste Land Rovere m\xc3\xa5 tr\xc3\xa6kke 3\xc2\xbd ton p\xc3\xa5 krogen, hvilket ogs\xc3\xa5 g\xc3\xb8r dem attraktive som trailertr\xc3\xa6kkere. Is\xc3\xa6r turbodiesel- og V8-modellerne er yndet til dette form\xc3\xa5l.\n_START_SECTION_\nI begyndelsen\n_START_PARAGRAPH_\nDen f\xc3\xb8rste Land Rover blev lanceret ved Amsterdam Motor Show i 1948. Konstruktionen l\xc3\xa5nte en del fra krigs-jeepen, men med et dyrere karosseri i aluminium. Valget af aluminium var fremtvunget af efterkrigstidens st\xc3\xa5lrationering. Rover havde ogs\xc3\xa5 et andet problem i efterkrigstidens Storbritannien: De havde en ny, stor fabrik i Solihull ved Birmingham, som var blevet bygget gratis lige f\xc3\xb8r krigen for at producere flymotorer. Problemet l\xc3\xa5 nu i, at de ikke havde en bilmodel at producere der. De f\xc3\xb8rkrigsmodeller de havde klar til produktion kunne ikke s\xc3\xa6lges i store nok partier, der kunne retf\xc3\xa6rdigg\xc3\xb8re driften af det store anl\xc3\xa6g. _NEWLINE_Maurice Wilkes, ansat hos Rover, designede den f\xc3\xb8rste model i 1947 som erstatning for jeepen han havde brugt p\xc3\xa5 g\xc3\xa5rden. Sammen sin bror, Spencer, lavede de et design som var baseret p\xc3\xa5 jeepen, men med kraftudtag for at drive redskaber p\xc3\xa5 g\xc3\xa5rden. Britisk industri havde et desperat behov for eksportprodukter efter 2. verdenskrig, og den f\xc3\xb8rste prototype havde f\xc3\xb8rers\xc3\xa6det i midten for enkelt at kunne eksporteres til markeder med b\xc3\xa5de venstre- og h\xc3\xb8jrek\xc3\xb8rsel. Denne id\xc3\xa9 blev ikke brugt i produktionsmodellen. Siden st\xc3\xa5l var rationeret valgte man at bruge en legering af aluminium og magnesium kaldet Birmabright til karosseriet._NEWLINE_Den f\xc3\xb8rste Land Rover, senere kaldt Series I, blev markedsf\xc3\xb8rt som en erstatning for traktoren. Reklamen viste bilen brugt til alt fra tr\xc3\xa6kvogn til ploven til personbil. I praksis blev Land Rover ikke nogen arvtager for traktoren, men solgte godt, p\xc3\xa5 trods af en relativt h\xc3\xb8j pris._NEWLINE_Efter en f\xc3\xb8rproduktionsserie p\xc3\xa5 25 k\xc3\xb8ret\xc3\xb8jer blev Land Rover vist for verden p\xc3\xa5 Amsterdam Motor Show 30. april 1948. Rover selv blev overrasket over interessen. Grunden til dette skyldtes at de havde et k\xc3\xb8ret\xc3\xb8j som kunne k\xc3\xb8bes momsfrit af britiske b\xc3\xb8nder, men ogs\xc3\xa5 kunne eksporteres ud af landet for at f\xc3\xa5 tiltr\xc3\xa6ngt valuta. Den enkle og ligefremme konstruktion gjorde at den kunne vedligeholdes uden at skulle transporteres til et v\xc3\xa6rksted._NEWLINE_Salget steg j\xc3\xa6vnt og st\xc3\xb8t til 1960\'erne. Undervejs blev der gjort fors\xc3\xb8g med Land Rovers robuste hjuloph\xc3\xa6ng under et bilkarosseri. Projektet blev kaldt Road Rover og kom aldrig p\xc3\xa5 vejen, men det lagde fundamentet for den senere udvikling af Range Rover. I mellemtiden blev Series I opgraderet til Series II og IIA, med nyere, kraftigere motorer som vigtigste salgsargument. Et utal af forskellige specialbygede k\xc3\xb8ret\xc3\xb8jer blev ogs\xc3\xa5 tilg\xc3\xa6ngelige, alt fra brandbiler til mobile svejseapparater.\n_START_SECTION_\n\xc3\x85rene under British Leyland\n_START_PARAGRAPH_\nI 1967 blev Rover en del af Leyland Motors Ltd, senere British Leyland (BL). I 1975 blev BL nationaliseret, for i 1986 at blive privatiseret og en del af British Aerospace. I 1970\'erne blev Range Rover introduceret; Land Rovers f\xc3\xb8rste bil som ikke var et rent nyttek\xc3\xb8ret\xc3\xb8j. Range Rover blev en k\xc3\xa6mpesucces og de f\xc3\xb8rste \xc3\xa5r var brugtbilprisen h\xc3\xb8jere end nyprisen, da fabrikken ikke kunne f\xc3\xb8lge med eftersp\xc3\xb8rgselen. Range Rover var relativt avanceret for sin tid, med skivebremser p\xc3\xa5 alle fire hjul, en V8-motor med aluminiumsblok og permanent firehjulstr\xc3\xa6k. _NEWLINE_I 1974 m\xc3\xa5tte Land Rover tr\xc3\xa6kke sig ud af Nordamerika, p\xc3\xa5 grund af strengere krav til sikkerhed og udslip. Der skulle g\xc3\xa5 rundt regnet et ti\xc3\xa5r f\xc3\xb8r de var tilbage igen, og da kun med Range Rover. Samme \xc3\xa5r m\xc3\xa5tte British Leyland Motor Corporation lave en stor sparerunde. Resultatet blev at selskabet blev nationaliseret og omorganiseret. Rover, med Land Rover, var en af de f\xc3\xa5 afdelinger som tjente penge, s\xc3\xa5 et af resultaterne af omorganiseringen var investeringer i Land Rover. Blandt andet blev fabriksanl\xc3\xa6ggene ved Solihull opgraderet._NEWLINE_Da den nye direkt\xc3\xb8r Michael Edwards overtog roret i 1978 blev der udstukket en ny retning for Land Rover. Noget af det f\xc3\xb8rste han gjorde var at dele British Leylands bilafdelinger ind i to delvis uafh\xc3\xa6ngige grupper. Den ene blev Jaguar-Rover-Triumph Ltd. Den anden gruppe blev delt ind i endnu mindre grupper, kaldt Jaguar Cars, Rover-Triumph og Land Rover Ltd. Dette var f\xc3\xb8rste gang Land Rover fik egen ledelse._NEWLINE_I slutningen af 1970\'erne m\xc3\xa5tte serien moderniseres. Land Rover valgte at beholde b\xc3\xa5de udseende og flere af de tekniske l\xc3\xb8sninger, f\xc3\xb8r de lancerede 110 i 1983. Der var sm\xc3\xa5 \xc3\xa6ndringer i interi\xc3\xb8ret, men bilen havde permanent firehjulstr\xc3\xa6k og skruefjeder. Land Rover var allerede i 1979 begyndt at modernisere Serie III med V8-motor og permanent firehjulstr\xc3\xa6k for at se om markedet var interesseret. Denne udgave blev kaldt Stage 1.\n_START_SECTION_\nUnder BMW\'s ejerskab og senere\n_START_PARAGRAPH_\nI perioden 1994-2000 var Rover ejet af tyske BMW. BMW solgte senere Land Rover separat fra \xc2\xabmoderm\xc3\xa6rket\xc2\xbb Rover. 1990\'erne blev ogs\xc3\xa5 perioden hvor Land Rover blev et m\xc3\xa6rke for massemarkedet. Discovery og senere Freelander var lavet med mere personbilspr\xc3\xa6g end nyttek\xc3\xb8ret\xc3\xb8j, og til en lavere pris end Range Rover. I takt med at de nye modeller blev introduceret, blev Range Rover dyrere og mere luksuri\xc3\xb8s._NEWLINE_Discovery blev introduceret i 1989, som et svar p\xc3\xa5 japanske firehjulstr\xc3\xa6kkers indtog p\xc3\xa5 det britiske marked. Projektet blev kaldt Project Jay, og brugte en del teknologi fra Range Rover. Det blev startet i 1987, og udviklingen af den nye bil gik relativt hurtigt. Discovery blev en succes, og var med til at give Land Rover bedre tag p\xc3\xa5 massemarkedet. Defender og Range Rover var ikke volumenmodeller p\xc3\xa5 samme m\xc3\xa5de. Igen i 90\'erne blev markedet domineret af japanske konkurrenter. Denne gang var det med mere kompakte firehjulstr\xc3\xa6kkere som Honda CR-V og Toyota RAV4. Land Rover kom med Freelander som et svar, og fik igen succes._NEWLINE_Den forel\xc3\xb8big sidste model fra Land Rover er Range Rover Sport, bygget p\xc3\xa5 teknologi fra sidste generation Discovery, selv om den udvendig ligner en almindelig Range Rover. Land Rover kalder bilen en \xc2\xabsportstourer\xc2\xbb._NEWLINE_Land Rover ejes i dag af Tata Motors, sammen med Jaguar.\n_START_SECTION_\nSeries I-III (1948-1984)\n_START_PARAGRAPH_\nDe oprindelige Land Rover-modeller hed bare Land Rover og kom i tre serier. Konstruktionen var enkel, med ramme, stive aksler og et skrudd og naglet karosseri. Motorerne var beskedne, men bilen var lavt gearet for at udnytte krafterne og for at kunne komme bedre frem i vanskeligt terr\xc3\xa6n.\n_START_SECTION_\nRange Rover (1970-)\n_START_PARAGRAPH_\nRange Rover havde skruefjedre, permanent firehjulstr\xc3\xa6k og et dyrere karosseri og interi\xc3\xb8r, og blev \xc3\xb8jeblikkelig en salgssucces. Med \xc3\xa5rene fik den mere og mere udstyr, og er i dag en luksuri\xc3\xb8s bil.\n_START_SECTION_\nDefender (1983-2016)\n_START_PARAGRAPH_\nDefender er Land Rovers nuv\xc3\xa6rende nyttek\xc3\xb8ret\xc3\xb8j, arvtageren til \xc2\xabseriebilerne\xc2\xbb. Den er af udseende meget lig Series II og III, men har en anden teknologi med permanent firehjulstr\xc3\xa6k, skruefjeder og moderne motor._NEWLINE_Dog skal det bem\xc3\xa6rkes at till\xc3\xa6gsnavnet Defender, blev p\xc3\xa5f\xc3\xb8rt Land Rover modellerne efter 1990 hvor TDI motorerne kom og derfor ikke g\xc3\xa6lder modellerne fra 1983 til 1990. Men i folkemunde bliver modeltypen ogs\xc3\xa5 inddraget i Defender kategorien.\n_START_SECTION_\nFreelander (1996-)\n_START_PARAGRAPH_\nFreelander er Land Rovers f\xc3\xb8rste bil med selvb\xc3\xa6rende karosseri. Den er mindre end de andre modeller, og blev lanceret som svar p\xc3\xa5 japanske, kompakte firehjulstr\xc3\xa6kkere. Har permanent 4-hjulstr\xc3\xa6k uden centerdifferentiale. Ny model Freelander 2 (2007), som deler teknik med bl.a. Ford Mondeo, Volvo V70 og Volvo S80.\n_START_SECTION_\nRange Rover Sport (2005-)\n_START_PARAGRAPH_\nRange Rover Sport er en mindre, mere sportslig staldkammerat for Range Rover. Den genbruger en del teknologi fra Discovery III, og er rettet imod markedet for \xc2\xabSUVer\xc2\xbb med h\xc3\xb8j ydelse.\n_START_SECTION_\nProduktionssteder\n_START_PARAGRAPH_\nLand Rover er traditionelt blevet produceret i Solihull udenfor Birmingham, men allerede tidligt blev produktion flyttet andre steder hen i verden._NEWLINE_Land Rover har eksporteret s\xc3\xa5kaldte CKD (st\xc3\xa5r for Completely Knocked Down) biler, som skal monteres i landet det s\xc3\xa6lges i.  Dette har som regel v\xc3\xa6ret p\xc3\xa5 grund af told og skatter i modtagerlandet._NEWLINE_Steder hvor Land Rover produceres i dag (2005) er Solihull, Sao Bernando i Brasilen (Defender), Kuala Lumpur og Selangor i Malaysia (Discovery) og Silverton i Pretoria, Sydafrika.\n_START_SECTION_\nLicenshavere\n_START_PARAGRAPH_\nLicensproducenter inkluderer belgiske Minerva, spanske Santana, tyske Tempo og tyrkiske Otokar. Af disse er det kun Otokar som stadig driver licensproduktion._NEWLINE_Minerva fik licens for at bygge Land Rover i Belgien i 1950\'erne. De brugte lokalt konstruerede rammer og karosseri, men brugte motorer, gearkasser og andre komponenter fra Land Rover. De havde ikke presser der kunne lave kurven foran p\xc3\xa5 forsk\xc3\xa6rmene, s\xc3\xa5 Minerva\'er havde et karakteristisk kn\xc3\xa6k her. Motoren der blev brugt var den samme 2-liter som blev brugt i Series I. Produktionen foregik fra 1952 til 1956, men selv i 1980\'erne blev ubrugte, oplagrede k\xc3\xb8ret\xc3\xb8jer givet til belgiske afdelinger._NEWLINE_Santana er den licenshaver som har produceret flest k\xc3\xb8ret\xc3\xb8jer. Fra 1956 til 1980 byggede de 18\xc2\xa0000 biler p\xc3\xa5 licens. Santana licenserede igen produktion ud til iranske Morattab, som monterede biler ved Farsi frem til slutningen af 1980\'erne. I 1990 solgte Land Rover sine 23% af det f\xc3\xa6lles selskab Santana Land Rover. Santana producerer ikke Land Rovere l\xc3\xa6ngere, men har sin egen linje med k\xc3\xb8ret\xc3\xb8jer som minder om Defender. Disse hedder Santana PS-10.\n_START_SECTION_\nMilit\xc3\xa6r brug\n_START_PARAGRAPH_\nSiden den f\xc3\xb8rste model har alle Series- og Defender-modeller v\xc3\xa6ret brugt af milit\xc3\xa6ret. Ofte har det v\xc3\xa6ret milit\xc3\xa6re tilpasninger af civile modeller, men flere specielle milit\xc3\xa6re modeller har ogs\xc3\xa5 v\xc3\xa6ret i produktion. Discovery har ogs\xc3\xa5 nogle f\xc3\xa5 tilf\xc3\xa6lde i brug som liason-k\xc3\xb8ret\xc3\xb8j. To dedikerede milit\xc3\xa6re udgaver er 101 Forward Control fra starten af 1970\'erne, med f\xc3\xb8rerhuset foran forhjulene, og Lightweight fra sidst i 1960\'erne, som havde tilpasninger til helikoptertransport._NEWLINE_Tilpasninger til milit\xc3\xa6r brug inkluderer 24V elektrisk anl\xc3\xa6g, eskortelys, elektronisk d\xc3\xa6mpning af t\xc3\xa6ndingssystemet, bl\xc3\xa6ndingsgardiner og mulighed for montering af specialudstyr og h\xc3\xa5ndv\xc3\xa5ben._NEWLINE_De milit\xc3\xa6re anvendelser inkluderer feltvogn, radiovogn, v\xc3\xa5benplatform for rekylfri kanon, TOW eller maskinkanon, ambulance og v\xc3\xa6rkstedsvogn._NEWLINE_Det norske forsvar brugte Series III 109" i en vis udstr\xc3\xa6kning fra 1970\'erne._NEWLINE_Den mest kendte milit\xc3\xa6re Land Rover er \xc2\xabPink Panther\xc2\xbb-modellerne. Omtrent 100 Series IIA blev tilpasset for fjernopklaring af den britiske specialstyrke SAS. Til \xc3\xb8rkenbrug blev de ofte malet rosa, deraf navnet. Vognene blev udstyret med blandt andet solkompas, maskinkanon, st\xc3\xb8rre drivstoftanke og r\xc3\xb8ggranatkastere. Lignende tilpasninger er ogs\xc3\xa5 lavet senere p\xc3\xa5 Series III og 90/110/Defender._NEWLINE_Series og Defender har v\xc3\xa6ret brugt som basis for pansrede k\xc3\xb8ret\xc3\xb8jer. Den mest kendte er Shorts Shorland, bygget af Shorts Brothers fra Belfast. De f\xc3\xb8rste af disse blev leveret i 1965 til Royal Ulster Constabulary, alts\xc3\xa5 politistyrken i Nord-Irland. Oprindelig var de 109"-modeller med pansret karosseri og t\xc3\xa5rn fra panserbilen Ferret. Senere blev de opgraderet i takt med at Land Rover opgraderede modellerne de var baseret p\xc3\xa5, og de er fremdeles i salg. I 1990 var der blevet produceret mere en 1\xc2\xa0000 eksemplarer (kilde)._NEWLINE_Den mest omfattende tilpasning af Land Rovere til milit\xc3\xa6re form\xc3\xa5l var halvb\xc3\xa6ltevognen Centaur. Den var baseret p\xc3\xa5 en Series III med V8-motor og et forkortet b\xc3\xa6ltedriftsystem fra den lette kampvogn Alvis Scorpion. Den blev produceret i et mindre antal, og blev brugt af blandt andet Ghana._NEWLINE_I \xc3\xa5rene fra BMW overtog m\xc3\xa6rket, har Land Rover haft mindre fokus p\xc3\xa5 milit\xc3\xa6re modeller og mere p\xc3\xa5 det civile massemarked. I samme tidsrum er Defenderen ikke blevet opdateret v\xc3\xa6sentligt, og dette har medf\xc3\xb8rt mindre markedsandele. Blandt andet har \xc3\xb8strigske Steyr-Daimler-Puch Pinzgauer overtaget nogle af Defender\'ens funktioner i det britiske forsvar.\n_START_SECTION_\nI kongelig tjeneste\n_START_PARAGRAPH_\nEftersom Rover havde forbindelser til den britiske kongefamilien blev ogs\xc3\xa5 Land Rover leveret til kongehuset. George VI fik overrakt en tidlig model, og en gang sent i 1950 eller tidligt i 1951 fik Rover lov til at titulere sig hofleverand\xc3\xb8r._NEWLINE_En lille fl\xc3\xa5de af paradek\xc3\xb8ret\xc3\xb8jer blev brugt under kongehusets rejse rundt i Commonwealth landene i 1953-54, og senere har Land Rovere v\xc3\xa6ret brugt rundt p\xc3\xa5 de forskellige kongelige ejendomme. K\xc3\xb8ret\xc3\xb8jerne blev h\xc3\xa5ndbygget eller i hvert fald f\xc3\xa6rdigbehandlet i h\xc3\xa5nden, for at sikre den n\xc3\xb8dvendige kvalitet og finish._NEWLINE_Ofte havde de kongelige k\xc3\xb8ret\xc3\xb8jer udstyr som var bedre end det, som ellers var tilg\xc3\xa6ngeligt p\xc3\xa5 markedet. Et eksempel er en 1956 Series II 109" stationsvogn brugt af dronningemoderen, som havde den f\xc3\xb8rste lavkompressions sekscylindrede motor leveret i en konventionel Land Rover (i mods\xc3\xa6tning til Forward Control-modellerne), en speciel gr\xc3\xb8n farve, overmalede galvaniserede beslag, t\xc3\xa6pper i interi\xc3\xb8ret (vinyl var standard p\xc3\xa5 den tid) og FM/LW radiomodtager plus andre detaljer.\n_START_SECTION_\nMotorsport\n_START_PARAGRAPH_\nLand Rover har aldrig v\xc3\xa6ret s\xc3\xa6rlig aktiv inden for motorsport. Den mest omfattende er st\xc3\xb8tten til Camel Trophy, en konkurrence arrangeret af cigaretm\xc3\xa6rket Camel. Land Rover stillede med k\xc3\xb8ret\xc3\xb8jer i perioden 1981-98. Alle modellerne, som var i produktion i perioden, blev brugt._NEWLINE_Ellers har Land Rovere v\xc3\xa6ret brugt af private akt\xc3\xb8rer til biltrial, som er en f\xc3\xa6rdighedskonkurrence med k\xc3\xb8rsel udenfor vej. I 1966 viste en markedsunders\xc3\xb8gelse, fabrikken havde foretaget, at to tredjedele af Land Rovere blev brugt til andet end jordbrug og industri, heraf en del til rekreation._NEWLINE_Land Rovere har ogs\xc3\xa5 v\xc3\xa6ret brugt i forskellige former for rally. I 1979 og 1981 blev \xc3\xb8rkenl\xc3\xb8bet Paris-Dakar vundet af Land Rover-produkter. Fords fabriksl\xc3\xb8b med Colin McRae og Carlos Sainz i WRC brugte Freelander som rekognosceringsbil i 2001. I 2002 sponsorede Land Rover et rallyhold som brugte en Bowler Wildcat, en l\xc3\xb8bsbil baseret p\xc3\xa5 Defender- og Discovery-dele.'